SL Uradni list Evropske unije L 81/1

DELEGIRANA UREDBA KOMISIJE (EU) 2018/480

z dne 4. decembra 2017

o dopolnitvi Uredbe (EU) 2015/760 Evropskega parlamenta in Sveta v zvezi z regulativnimi tehničnimi standardi o izvedenih finančnih instrumentih, ki se uporabljajo izključno za namene zavarovanja, dovolj dolgo življenjsko dobo evropskih dolgoročnih investicijskih skladov, merili za oceno trga za potencialne kupce in vrednotenje sredstev, ki bodo odprodana, ter vrstami in značilnostmi sistemov, ki so na voljo malim vlagateljem

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2015/760 Evropskega parlamenta in Sveta o evropskih dolgoročnih investicijskih skladih (1) in zlasti člena 9(3), člena 18(7), člena 21(3) in člena 26(2) Uredbe,

ob upoštevanju naslednjega:

(1) Za zagotovitev skupnega pristopa k uporabi Uredbe (EU) 2015/760 je treba sprejeti določbe, v katerih se določijo merila za opredelitev okoliščin, v katerih je izključni namen uporabe izvedenih finančnih instrumentov zavarovanje pred tveganji, okoliščine, v katerih se življenjska doba ELTIF šteje za dovolj dolgo, merila, ki se uporabljajo za nekatere elemente razčlenjenega časovnega razporeda za urejeno prodajo sredstev ELTIF in sistemi, ki so na voljo malim vlagateljem.

(2) Za zagotovitev skladnosti med navedenimi določbami, ki bi morale začeti veljati hkrati, in za olajšanje celovitega pregleda nad določbami in preprostega dostopa do njih, je primerno, da se zadevni regulativni tehnični standardi sprejmejo v enotni uredbi.

(3) Kar zadeva okoliščine, v katerih je uporaba izvedenih finančnih instrumentov namenjena izključno za zavarovanje pred tveganji, neločljivo povezanimi z naložbami ELTIF, je treba upoštevati izvedene finančne instrumente, katerih osnovno finančno sredstvo ustreza sredstvom, v katera je vlagal ELTIF in katerih izpostavljenosti naj bi se zavarovale, kot tudi posle s sredstvi, ki sicer niso enaka tistim, v katera je vlagal ELTIF, vendar spadajo v isti razred sredstev. To velja zlasti, kadar izvedeni finančni instrument za zavarovanje izpostavljenosti do določene postavke ni na voljo kot namenska vrsta izvedenega finančnega instrumenta, ampak kot ena izmed postavk, vključenih v indeks, ki je temeljno sredstvo izvedenega finančnega instrumenta. Poleg tega se v nekaterih primerih uporaba izvedenih finančnih instrumentov lahko šteje kot strategija zavarovanja pred tveganji samo, če se izvaja v kombinaciji s posli z nekaterimi sredstvi, pri čemer taka vrsta strategije ne bi smela biti prepovedana. Da se zagotovi, da je uporaba izvedenih finančnih instrumentov namenjena izključno za zavarovanje pred tveganji, neločljivo povezanimi z naložbami ELTIF, bi moral upravitelj ELTIF sprejeti vse razumne ukrepe za zagotovitev, da izvedeni finančni instrumenti, ki se uporabljajo za zavarovanje pred relevantnimi tveganji, učinkovito zmanjšujejo tveganja na ravni ELTIF in da so učinkoviti tudi v izjemnih tržnih pogojih. Zmanjšanje tveganja bi moralo biti preverljivo z uporabo ustreznih sistemov za upravljanje tveganj, s katerimi se opredeli tveganje, ki naj bi se zmanjšalo, in način, na katerega naj bi zadevni izvedeni finančni instrument zmanjšal tako tveganje.

(4) V primerih ko ELTIF vlaga v sredstva, ki imajo različne profile zapadlosti, bi bilo življenjsko dobo ELTIF treba določiti glede na posamezno sredstvo v portfelju ELTIF z najdaljšim naložbenim obdobjem, pri čemer se upošteva profil likvidnosti zadevnega sredstva.

(5) Pri oceni trga za potencialne kupce, ki jo je treba vključiti v časovni razpored za urejeno prodajo sredstev ELTIF, bi bilo treba upoštevati tveganja na trgu, vključno s tem, ali so potencialni kupci običajno odvisni od pridobitve posojil od tretjih oseb, ali obstaja tveganje nelikvidnosti sredstev pred prodajo, ali obstajajo tveganja, povezana z zakonodajnimi spremembami, kot so davčne reforme, ali s političnimi spremembami in ali obstaja tveganje za poslabšanje gospodarskega položaja na trgu, ki je pomemben za sredstva ELTIF. V skladu s to uredbo se ne bi smela zahtevati nobena posebna ocena teh tveganj za sredstva, ki niso primerna naložbena sredstva, saj naj bi bila sredstva iz člena 50(1) Direktive 2009/65/ES Evropskega parlamenta in Sveta (2) po svoji naravi likvidna.

(6) Vrednotenje sredstev, ki se vključijo v časovni razpored za urejeno prodajo sredstev ELTIF, bi bilo treba opraviti v času, ki je dovolj blizu začetku prodaje sredstev. Vendar pa dodatno vrednotenje ne bi smelo biti potrebno, če je ELTIF vrednotenje v skladu z Direktivo 2011/61/EU Evropskega parlamenta in Sveta (3) opravil v trenutku, ki je dovolj blizu začetku prodaje sredstev. Kljub temu bi bilo treba pripravo časovnega razporeda za urejeno prodajo sredstev ELTIF začeti takoj, ko je primerno, in dovolj zgodaj pred rokom za njegovo razkritje pristojnemu organu ELTIF.

(7) Sisteme, ki morajo biti dani na voljo malim vlagateljem v vsaki državi članici, v kateri upravitelj ELTIF izvaja dejavnosti trženja, lahko izvaja en ali več subjektov, in sicer osebno, po telefonu ali elektronsko, in sicer so to lahko bodisi upravitelj ELTIF bodisi tretji subjekt, za katerega veljajo predpisi, ki urejajo naloge, ki jih subjektu zaupa upravitelj ELTIF.

(8) Za preprečitev morebitnih motenj na trgu je treba tistim ELTIF, ki so dovoljenje pridobili pred začetkom veljavnosti te uredbe, njihovim upraviteljem in njihovim pristojnim organom zagotoviti dovolj časa za prilagoditev zahtevam iz te uredbe.

(9) Določbe o dovolj dolgi življenjski dobi ELTIF bi morali uporabljati samo ELTIF, ki vlogo za pridobitev dovoljenja predložijo po začetku veljavnosti te uredbe, saj je treba v skladu z Uredbo (EU) 2015/760 dolžino življenjske dobe ELTIF določiti v času predložitve vloge za pridobitev dovoljenja za delovanje kot ELTIF pristojnemu organu ELTIF.

(10) Da se pristojnim organom in upraviteljem ELTIF, ki so dovoljenje v skladu z Uredbo (EU) 2015/760 pridobili pred začetkom veljavnosti te uredbe, ponudi dovolj časa za prilagoditev novim zahtevam iz te uredbe, bi se morala ta uredba začeti uporabljati eno leto po začetku njene veljavnosti. Zahteva glede dovolj dolge življenjske dobe ELTIF se v skladu s to uredbo šteje za izpolnjeno za tiste ELTIF, ki so dovoljenje v skladu z Uredbo (EU) 2015/760 pridobili pred začetkom veljavnosti te uredbe.

(11) Ta uredba temelji na regulativnih tehničnih standardih, ki jih je Komisiji predložil Evropski organ za vrednostne papirje in trge (ESMA).

(12) ESMA je opravila odprta javna posvetovanja o osnutkih regulativnih tehničnih standardov, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4) –

SPREJELA NASLEDNJO UREDBO:

Člen 1

Izvedeni finančni instrumenti za zavarovanje

1. Okoliščine, v katerih se za uporabo izvedenih finančnih instrumentov šteje, da je namenjena izključno za zavarovanje pred tveganji, neločljivo povezanimi z drugimi naložbami evropskega dolgoročnega investicijskega sklada (ELTIF), kot je navedeno v členu 9(2)(d) Uredbe (EU) 2015/760, so izpolnjeni, če izpolnjujejo vsa merila iz odstavkov 2, 3 in 4 tega člena.

2. Izvedeni finančni instrument se uporablja samo za zavarovanje pred tveganji, ki izhajajo iz izpostavljenosti do sredstev iz člena 9(1) Uredbe (EU) 2015/760.

Namen zavarovanja pred tveganji, ki izhajajo iz izpostavljenosti do sredstev iz prvega pododstavka, se šteje za izpolnjenega, kadar je rezultat uporabe zadevnega izvedenega finančnega instrumenta preverljivo in objektivno merljivo zmanjšanje navedenih tveganj na ravni ELTIF.

Kadar izvedeni finančni instrumenti za varovanje pred tveganji, ki izhajajo iz izpostavljenosti do sredstev iz prvega pododstavka, niso na voljo, se lahko uporabijo izvedeni finančni instrumenti, katerih temeljno sredstvo spada v isti razred sredstev.

3. Za uporabo izvedenih finančnih instrumentov, katere namen je ELTIF zagotoviti donos, se ne šteje, da je namenjena zavarovanju pred tveganji.

4. Upravitelj ELTIF sprejme vse razumne ukrepe za zagotovitev, da izvedeni finančni instrumenti, ki se uporabljajo za zavarovanje pred tveganji, neločljivo povezanimi z drugimi naložbami ELTIF, zmanjšujejo tveganja na ravni ELTIF v skladu z odstavkom 2, tudi v izjemnih tržnih pogojih.

Člen 2

Dovolj dolga življenjska doba ELTIF

Za namen člena 18(3) Uredbe (EU) 2015/760 se življenjska doba ELTIF šteje za dovolj dolgo, da zajema življenjsko dobo vsakega posameznega sredstva ELTIF, kadar so izpolnjeni naslednji pogoji:

(a) ELTIF datum izteka svoje življenjske dobe uskladi z datumom konca naložbenega obdobja posameznega sredstva v portfelju ELTIF, ki ima najdaljše naložbeno obdobje v času predložitve vloge za pridobitev dovoljenja za delovanje kot ELTIF pri pristojnem organu ELTIF;

(b) preostalo naložbeno obdobje katere koli naložbe, ki jo ELTIF izvede po datumu pridobitve dovoljenja za delovanje kot ELTIF, ne presega preostale življenjske dobe ELTIF v času izvedbe zadevne naložbe.

Člen 3

Merila za oceno trga za potencialne kupce

Upravitelj ELTIF za namen člena 21(2)(a) Uredbe (EU) 2015/760 oceni vse naslednje elemente v zvezi z vsakim sredstvom, v katero vlaga ELTIF:

(a) ali je na trgu prisoten eden ali več kupcev;

(b) ali upravitelj ELTIF na podlagi ocene, ki se ob dokončanju časovnega razporeda opravi z ustrezno strokovnostjo, previdnostjo in skrbnostjo, pričakuje, da bodo potencialni kupci pri nakupu zadevnega sredstva odvisni od zunanjega financiranja;

(c) kadar za sredstvo ni nobenega potencialnega kupca, koliko časa bo verjetno trajalo, da se najde en ali več kupcev za zadevno sredstvo;

(d) posebni profil zapadlosti sredstva;

(e) ali upravitelj ELTIF na podlagi ocene, ki se ob dokončanju časovnega razporeda opravi z ustrezno strokovnostjo, previdnostjo in skrbnostjo, pričakuje, da se bosta uresničili naslednji tveganji: (i) tveganje, povezano z zakonodajnimi spremembami, ki bi lahko vplivale na trg za potencialne kupce; (ii) politično tveganje, ki bi lahko vplivalo na trg za potencialne kupce;

(f) upraviteljevo oceno, ali bi v obdobju prodaje na elemente iz točk (a) in (b) lahko negativno vplivale splošne gospodarske razmere na trgu ali trgih, ki so pomembni za to sredstvo.

Člen 4

Merila za vrednotenje sredstev, ki bodo odprodana

1. Za namene člena 21(2)(c) Uredbe (EU) 2015/760 vrednotenje sredstev, ki bodo odprodana, izpolnjuje naslednja merila:

(a) začne se takoj, ko je primerno, in dovolj zgodaj pred rokom za razkritje razčlenjenega časovnega razporeda za urejeno prodajo sredstev ELTIF pristojnemu organu ELTIF;

(b) konča se največ šest mesecev pred rokom iz točke (a).

2. Vrednotenja, opravljena v skladu s členom 19 Direktive 2011/61/EU, se lahko upoštevajo, če je bilo vrednotenje zaključeno največ šest mesecev pred iztekom roka iz odstavka 1 tega člena.

Člen 5

Zahteve glede sistemov, ki so na voljo malim vlagateljem

1. Upravitelj ELTIF za namene člena 26(1) Uredbe (EU) 2015/760 vzpostavi sisteme za opravljanje naslednjih nalog:

(a) obdelovanje naročil malih vlagateljev za vpis, izplačilo, repo posle in odkup v zvezi z enotami ali delnicami ELTIF, in sicer v skladu s pogoji, določenimi v dokumentih ELTIF v zvezi s trženjem;

(b) zagotavljanje informacij malim vlagateljem, kako oddati naročila iz točke (a) in kako se plačuje izkupiček od repo poslov in odkupa;

(c) olajšanje obdelave informacij v zvezi z uveljavljanem pravic malih vlagateljev, ki izhajajo iz njihovih naložb v ELTIF v državi članici, v kateri se ELTIF trži;

(d) dajanje na voljo malim vlagateljem, pregledovanje in pridobivanje kopij: (i) pravil sklada ali akta o ustanovitvi ELTIF; (ii) najnovejšega letnega poročila ELTIF;

(e) zagotavljanje informacij malim vlagateljem, ki so pomembne za naloge, ki jih opravljajo, in sicer na trajnem nosilcu podatkov, kot je opredeljen v členu 2(1)(m) Direktive 2009/65/ES.

2. Upravitelj ELTIF zagotovi, da imajo sistemi iz člena 26(1) Uredbe (EU) 2015/760 naslednjo tehnično infrastrukturo:

(a) svoje naloge izvajajo v uradnem jeziku ali uradnih jezikih države članice, v kateri se ELTIF trži;

(b) svoje naloge izvajajo osebno, po telefonu ali elektronsko.

3. Upravitelj ELTIF zagotovi, da so sistemi iz člena 26(1) Uredbe (EU) 2015/760 naslednjih vrst in imajo naslednje značilnosti:

(a) izvaja jih eden ali več subjektov, ki so bodisi upravitelj ELTIF bodisi tretji subjekt, za katerega veljajo predpisi, ki urejajo naloge, ki jih je treba opraviti;

(b) kadar sisteme izvaja tretji subjekt, ta od upravitelja ELTIF prejme vse relevantne informacije in dokumente;

(c) kadar sisteme izvaja tretji subjekt, se imenovanje subjekta izkaže s pisno pogodbo. V pisni pogodbi se določi, katerih nalog iz odstavka 1 ne izvaja upravitelj ELTIF.

Člen 6

Prehodne določbe

Za ELTIF, ki dovoljenje v skladu z Uredbo (EU) 2015/760 pridobi pred začetkom veljavnosti te uredbe, se šteje, da izpolnjuje zahteve iz člena 2 te uredbe.

ELTIF, ki dovoljenje v skladu z Uredbo (EU) 2015/760 pridobi pred začetkom veljavnosti te uredbe, člene 1, 3, 4 in 5 te uredbe uporablja od 1. maja 2019.

Člen 7

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. decembra 2017 Za Komisijo Predsednik Jean-Claude JUNCKER

(1) UL L 123, 19.5.2015, str. 98.

(2) Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 301, 17.11.2009, str. 32).

(3) Direktiva 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (UL L 174, 1.7.2011, str. 1).

(4) Uredba (EU) št. 1095/2010 Evropskega parlamenta in Sveta o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).